SL Uradni list Evropske unije C 320/1

MNENJE SVETA

z dne 5. julija 2004

o konvergenčnem programu Češke republike 2004–2007

(2004/C 320/01)

SVET EVROPSKE UNIJE JE –

ob upoštevanju Pogodbe o ustanovitvi Evropske skupnosti,

ob upoštevanju Uredbe Sveta (ES) št. 1466/97 z dne 7. julija 1997 o okrepitvi nadzora nad proračunskim stanjem ter o nadzoru in usklajevanju gospodarskih politik (1), zlasti člena 9(2) Uredbe,

ob upoštevanju priporočila Komisije,

po posvetovanju z Ekonomsko-finančnim odborom –

PODAL NASLEDNJE MNENJE:

Svet je 5. julija 2004 preučil konvergenčni program Češke republike, ki zajema obdobje od leta 2004 do 2007. Program se le delno sklada z zahtevami po podatkih iz pregledanega in popravljenega „kodeksa ravnanja o vsebini in obliki programov stabilnosti in konvergenčnih programov“. Zlasti je treba še izboljšati kakovost podatkov ESA95 o prihodkih in odhodkih nižjih funkcionalnih sestavnih delov in pod sektorjev širše opredeljene države.

Proračunska strategija, ki je podlaga za program, stremi k zmanjšanju javnofinančnega primanjkljaja z 12,9 % BDP leta 2003 (5,9 % BDP brez upoštevanja velikega enkratnega ukrepa, v zvezi s pripisanimi državnimi jamstvi) na 3,3 % BDP leta 2007. Program nadalje omenja, da predlagana pot zmanjševanja primanjkljaja nakazuje, da bo odprava odvečnega primanjkljaja končana do leta 2008. Cilj bo dosežen z ukrepi za konsolidacijo proračuna, ki so bili v veliki meri sprejeti v letih 2003 in 2004. Program namerava znižanje deleža prihodkov širše opredeljene države v BDP več kot izravnati z zmanjšanjem deleža odhodkov. Kar se tiče prihodkov, program predstavlja premik od neposredne k posredni obdavčitvi. Glede odhodkov program predvideva znižanje transferjev in subvencij ter porabe vlade. Program predvideva rahlo povišanje odhodkov za javna naročila investicijskega značaja kot deleža BDP.

Makroekonomski scenarij, ki je podlaga za program, odraža previdno predvidevanje rasti, tj. zvišanje za 2,8 % leta 2004, nato pa pospešitev in leta 2007 doseg 3,5 %. Ta scenarij je referenčni scenarij za oceno proračunskih napovedi. Napoved o inflaciji se zdi realistična.

Program predvideva znižanje javnofinančnega primanjkljaja na 3,3 % BDP leta 2007 ter nato še nadaljnje upadanje z naslednjimi vmesnimi cilji: 5,3 % BDP leta 2004, 4,7 % BDP leta 2005 in 3,8 % BDP leta 2006. Pot prilagoditve zaradi odsotnosti temeljnih reform socialnih odhodkov in ob upoštevanju predvidenega vzpona ni preveč ambiciozna. Tveganja v zvezi s proračunskimi napovedmi se zdijo v veliki meri uravnotežena. Po eni strani previdni makroekonomski scenarij napoveduje, da bi prihodki lahko bili boljši od pričakovanih, odhodki pa manjši od predvidenih. Po drugi strani pa učinek številnih sovpadajočih davčnih sprememb iz leta 2004 na obnašanje gospodarskih subjektov ostaja negotov. Poleg tega je treba doseči še soglasje o pomembnih varčevalnih ukrepih, zlasti glede porabe vlade. Proračunska usmeritev v programu se zdi zadostna za zmanjšanje primanjkljaja do praga 3 % BDP do leta 2008.

Delež javnega dolga se bo v obdobju programa povečala za 4,1 odstotnih točk in bo do leta 2007 dosegel 41,7 % BDP. Gibanje deleža dolga bo morda manj ugodno od predvidenega, če bo možni razvoj dogodkov vplival na prilagajanje pretoka zalog.

Kar se tiče dolgoročne vzdržnosti se Češka republika sooča z resnim tveganjem proračunske neuravnoteženosti zaradi stroškov v zvezi s staranjem prebivalstva. Napredek pri doseganju primernega primarnega presežka je bistvenega pomena za zagotavljanje vzdržne osnove javnih financ. Poleg tega je potrebno proračunsko strategijo, ki temelji na postopni konsolidaciji med trajanjem programa, dopolniti z ukrepi, usmerjenimi neposredno na pričakovan porast stroškov, povezanih s staranjem prebivalstva, vključno s celovito reformo pokojninskega sistema in sistema zdravstvenega varstva.

Na podlagi priporočil Komisije in v skladu s členom 104(6) Pogodbe je Svet 5. julija 2004 sklenil, da ima Češka republika čezmerni javnofinančni primanjkljaj in skladno s členom 104(7) pripravil priporočila s strateškimi nasveti za Češko republiko z namenom, da se to stanje odpravi.

Ključne napovedi iz Konvergenčnega programa Češke republike

2003 2004 2005 2006 2007 Realna rast BDP (%) 2,9 2,8 3,1 3,3 3,5 Rast zaposlenosti (%) – 0,7 – 0,8 – 0,3 0,0 0,1 HICP inflacija (%) – 0,1 2,8 2,6 2,2 2,2 Dejanski javnofinančni saldo (% BDP) – 12,9 – 5,3 – 4,7 – 3,8 – 3,3 Stanje javnega bruto dolga (% BDP) 37,6 38,4 39,7 41,0 41,7

(1) UL L 209, 2.8.1997, str. 1. Dokumenti, ki se omenjajo v tem besedilu, se nahajajo na spletni strani

http://europa.eu.int/comm/economy_finance/about/activities/sgp/main_en.htm